Verdagtes dood ná skietgeveg met polisieDie verdagtes het self ‘n Volkswagen gebruik om die kaping uit te voer. (Foto: Verskaf) Drie vermeende kapers het Woensdag hul moses in ŉ koeëlreën teëgekom kort nadat hulle glo ŉ motor gekaap en die bestuurder aangehou het. Nog twee verdagtes is in die proses in hegtenis geneem. Dié groep mans is glo deel van ŉ sindikaat wat Volkswagen Polo’s in Gauteng teiken. Hulle word reeds verbind met meer as 18 kapingsvoorvalle in die provinsie. ŉ Geïntegreerde polisiespan onder leiding van die Valke het in Johannesburg op die verdagtes toegeslaan nadat hulle na bewering ŉ Polo gekaap het. “Die verdagtes het op die polisie losgebrand wat daartoe gelei het dat drie van die verdagtes noodlottig gewond is,” het lt.kol. Philani Nkwalase, woordvoerder van die Valke, gesê. Hulle is op die toneel dood verklaar. Twee verdagtes, onderskeidelik 25 en 30 jaar oud, is in hegtenis geneem. Polisiebeamptes het die eienaar van die gekaapte motor, wat tydens die voorval in sy motor aangehou en beseer is, bevry. Hy is na ŉ plaaslike hospitaal geneem vir behandeling. “Die polisie het op drie vuurwapens, ammunisie, selfone en handskoene beslag gelê.” Aanklagte van moord, poging tot moord, kaping, asook die besit van ongelisensieerde vuurwapens en ammunisie staar die verdagtes in die gesig. Hulle sal na verwagting Vrydag in die landdroshof in Johannesburg verskyn. Volgens die Valke het die sindikaat tydens dié kaping in ŉ Golf GTI gery, maar hulle het in vorige gevalle ŉ Toyota Corolla gebruik.